Metodický pokyn č. 33/2011
na hodnotenie a klasifikáciu žiakov odborných učilíšť

Gestorský útvar: sekcia regionálneho školstva, tel.: 59 374 407 	                   č. 2011-5237/11865:3-914

Ministerstvo školstva, vedy, výskumu a športu Slovenskej republiky (ďalej len „ministerstvo“) podľa § 14 ods. 1 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov vydáva tento metodický pokyn:  
Čl. 1	
Úvodné ustanovenia
(1)	Pokyn podrobne upravuje postup realizácie hodnotenia a klasifikácie žiakov odborných učilíšť, ktorý sa vykonáva v procese výchovy a vzdelávania v súlade so zákonom č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a zákonom č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov, vyhláškou č. 322/2008 Z. z. o špeciálnych školách a vyhláškou č. 318/2008 Z. z. o ukončovaní štúdia na stredných školách
(2)	Metodický pokyn upravuje postup pri 
a)	uplatňovaní pravidiel hodnotenia a klasifikácie žiakov odborných učilíšť (ďalej len „žiaci“), 
b)	uplatňovaní pravidiel správania žiakov,
c)	uplatňovaní opatrení vo výchove,
d)	celkovom hodnotení žiakov,
e)	komisionálnych skúškach,
f)	vedení dokladov o vzdelávaní a niektorých školských tlačív.
Čl. 2	
Hodnotenie a klasifikácia
(1)	Hodnotenie žiaka sa v rámci vzdelávania vykonáva podľa úrovne dosiahnutých výsledkov klasifikáciou a percentuálnym hodnotením. 
(2)	Jednou z foriem hodnotenia je klasifikácia, ktorej výsledky sa vyjadrujú týmito piatimi stupňami: 1 – výborný, 2 – chválitebný, 3 – dobrý, 4 – dostatočný, 5 – nedostatočný.  
(3)	Hodnotenie vyjadrené percentami sa používa pri celkovom hodnotení žiaka pred ukončením prípravy v odbornom učilišti.
(4)	V predmetoch, ktoré sa neklasifikujú, sa v katalógovom liste žiaka a na vysvedčení žiaka uvedie „absolvoval/absolvovala“ alebo „neabsolvoval/neabsolvovala“ v súlade so školským vzdelávacím programom.
Čl. 3	
Zásady hodnotenia a klasifikácie
(1)	Súčasťou výchovno-vzdelávacieho procesu na odbornom učilišti je systematické hodnotenie žiaka. Predmetom hodnotenia je úroveň dosiahnutých vedomostí a zručností podľa platných učebných osnov a vzdelávacích programov. Hodnotenie a klasifikácia preukázaných vedomostí a zručností žiaka v príslušnom predmete nemôžu byť znížené na základe správania žiaka.
(2)	Hodnotenie žiaka je nevyhnutná súčasť výchovno-vzdelávacieho procesu, ktorá má informatívnu, korekčnú a motivačnú funkciu.
(3)	Žiak má právo
a)	vedieť, čo sa bude hodnotiť a akým spôsobom,
b)	dozvedieť sa výsledok každého hodnotenia,
c)	na objektívne hodnotenie. 
(4)	Vo výchovno-vzdelávacom procese a odbornom výcviku sa podľa úrovne dosiahnutých výsledkov uskutočňuje priebežná a súhrnná klasifikácia. Priebežná klasifikácia sa uplatňuje pri hodnotení čiastkových výsledkov žiaka. Súhrnná klasifikácia sa vykonáva na konci každého polroka školského roka. Zahŕňa súhrnné vyjadrenie hodnotenia dosiahnutých výchovno-vzdelávacích výsledkov žiaka v uplynulom polroku. Súhrnná klasifikácia a hodnotenie je podkladom pre vyjadrenie celkového prospechu a celkového hodnotenia žiaka.
(5)	Celkový prospech a celkové hodnotenie žiaka sa na konci každého polroka školského roka zaznamenáva v pedagogickej dokumentácii) a uvádza na vysvedčení. Na konci školského roka škola vydá žiakovi vysvedčenie, v ktorom sa uvádzajú výsledky hodnotenia za prvý polrok a za druhý polrok školského roka.
(6)	Pri hodnotení sa uplatňuje primeraná náročnosť a pedagogický takt voči žiakovi, jeho výkony sa hodnotia komplexne, berú sa do úvahy osobitosti mentálneho postihnutia, celkový zdravotný stav, vynaložené úsilie žiaka a v plnej miere sa rešpektujú jeho ľudské práva. 
(7)	Pedagogický zamestnanec priebežne hodnotí výsledky žiaka, jeho vedomosti, zručnosti a návyky. Vyzdvihuje žiakove klady a súčasne ho vecne a taktne usmerňuje v ďalšom postupe pri učení so zameraním na zvýšenie úsilia získať ďalšie vedomosti, zručnosti a návyky.
(8)	Vyučovacie predmety, v ktorých predmetom hodnotenia a klasifikácie sú dosahované výsledky žiaka, sú rozdelené nasledovne:
a)	všeobecnovzdelávacie predmety,
b)	predmety odborného vzdelávania.
(9)	Kritériá pre jednotlivé stupne klasifikácie sú formulované predovšetkým pre súhrnnú klasifikáciu. Žiadne z uvedených kritérií však pedagogický zamestnanec nepreceňuje, posudzuje žiakove výkony komplexne, v súlade so špecifikami predmetu a s prihliadnutím na postihnutie žiaka. 
(10)	U žiaka, ktorý má výrazné rozdiely v ústnom a písomnom prejave, sa pri skúšaní, ktoré predstavuje východisko pre hodnotenie jeho učebných výsledkov, uprednostňuje forma, ktorá zohľadňuje jeho špeciálne výchovno-vzdelávacie potreby. Priebežne sa používajú rôzne formy zisťovania úrovne vedomostí a zručností žiaka, rešpektujúc osobitosti mentálneho postihnutia. 
Čl. 4	
Získavanie podkladov na hodnotenie a klasifikáciu
(1)	Podklady na hodnotenie a klasifikáciu výchovno-vzdelávacích výsledkov a správania žiaka získava pedagogický zamestnanec najmä týmito metódami, formami a prostriedkami:
a)	sústavným diagnostickým pozorovaním žiaka,
b)	sústavným sledovaním výkonov žiaka a jeho pripravenosti na vyučovanie,
c)	rôznymi druhmi skúšok (praktické, pohybové, ústne, písomné, grafické, vedomostné testy),
d)	analýzou výsledkov rôznych činností žiaka s osobitným zameraním na manuálnu zručnosť, úroveň dosiahnutej samoobsluhy a na celkovú sociálnu vyspelosť,
e)	konzultáciami s ostatnými pedagogickými zamestnancami, podľa potreby aj s výchovným poradcom, zamestnancami centier špeciálno-pedagogického poradenstva, príslušným dorastovým lekárom a ďalšími odbornými lekármi, školským psychológom, logopédom, asistentom učiteľa.
f)	rozhovormi so žiakom, rodičmi alebo zákonnými zástupcami. 
(2)	Žiak je z predmetu skúšaný ústne, písomne alebo prakticky. Žiak by mal byť v priebehu polroka z jedného vyučovacieho predmetu vyskúšaný minimálne dvakrát.
(3)	Pedagogický zamestnanec si vedie evidenciu o každom hodnotení žiaka podľa vnútorných predpisov školy. V priebehu školského roka zaznamenáva výsledky žiaka a jeho prejavy najmä preto, aby mohol žiakovi poskytnúť spätnú väzbu a usmerňovať výchovno-vzdelávací proces žiaka v zmysle jeho možností rozvoja a informovať zákonných zástupcov žiaka. 
(4)	Pedagogický zamestnanec oznámi žiakovi výsledok každého hodnotenia a klasifikácie a poukáže na klady a nedostatky hodnotených prejavov, výkonov a výtvorov. Po ústnom vyskúšaní pedagóg oznamuje žiakovi výsledok hodnotenia ihneď. Výsledky hodnotenia písomných skúšok, prác a praktických činností oznámi žiakovi a predloží k nahliadnutiu najneskôr do 10 dní.
(5)	Jednotlivé druhy písomných skúšok rozvrhuje pedagogický zamestnanec rovnomerne na celý školský rok, aby sa nadmerne nehromadili v určitých obdobiach. Termín písomnej práce, ktorá trvá viac ako 25 minút, konzultuje pedagogický zamestnanec s triednym učiteľom, ktorý koordinuje plán skúšania v triede. V jednom dni môžu žiaci písať len jednu skúšku uvedeného druhu.
(6)	Podkladom pre celkové hodnotenie vyučovacieho predmetu sú:
a)	známky za ústne odpovede,
b)	známky za písomné práce, didaktické testy, grafické práce, praktické práce, pohybové činnosti,
c)	posúdenie prejavov žiaka podľa čl. 3 ods. 6.
Čl. 5	
Postup pri hodnotení a klasifikácii prospechu
(1)	Žiaci sú klasifikovaní podľa stupnice uvedenej v čl. 2 vo vyučovacích predmetoch uvedených v školskom vzdelávacom programe príslušného ročníka a učebného odboru.
(2)	Výsledný stupeň prospechu žiaka vo vyučovacom predmete alebo praktickej príprave určí vyučujúci. 
(3)	V predmete, v ktorom vyučuje viac učiteľov, určia výsledný stupeň za klasifikačné obdobie príslušní učitelia po vzájomnej dohode. 
(4)	Pri určovaní stupňa prospechu sa posudzujú výsledky práce žiaka objektívne a zohľadňuje sa miera ich náročnosti, pričom sa prihliada na závažnosť mentálneho postihnutia a vynaložené úsilie žiaka. U žiakov s mentálnym postihnutím má hodnotenie a klasifikácia významnú povzbudzujúcu a motivačnú úlohu.
(5)	Pri celkovom hodnotení sa pri určovaní stupňa prospechu v jednotlivých predmetoch na konci klasifikačného obdobia hodnotia učebné výsledky, ktoré žiak dosiahol za celé klasifikačné obdobie. Pritom sa prihliada na snahu a svedomitosť žiaka, na jeho individuálne schopnosti a záujmy aj mimo školy, na záujem o prácu, na úroveň jazykového prejavu žiaka, ktorý zodpovedá jeho dorozumievacím možnostiam. Stupeň prospechu sa neurčuje na základe priemeru klasifikácie za príslušné obdobie získaných v danom klasifikačnom období, prihliada sa k dôležitosti a váhe jednotlivých známok. 
(6)	Riaditeľ školy zabezpečí zjednotenie hodnotiacich kritérií u všetkých pedagogických zamestnancov školy.
(7)	Zákonných zástupcov žiaka informuje priebežne o prospechu a správaní žiaka triedny učiteľ, učitelia jednotlivých predmetov a  majstri odbornej výchovy. V prípade mimoriadneho zhoršenia prospechu alebo správania informuje zákonných zástupcov triedny učiteľ bezprostredne a preukázateľným spôsobom.
(8)	Triedny učiteľ oboznamuje zákonných zástupcov s výsledkami práce celej triedy za uplynulé obdobie. Osobitnú pozornosť v individuálnom pohovore venuje zákonným zástupcom žiakov, ktorí nezvládli požiadavky učebných osnov, alebo sa u nich prejavuje slabá disciplína a negatívny  vzťah ku školskej dochádzke.
Čl. 6	
Klasifikácia v predmetoch všeobecného vzdelávania a odborných vyučovacích predmetov teoretického vzdelávania 
(1)	Pri hodnotení a klasifikácii výchovno-vzdelávacích výsledkov dosiahnutých vo všeobecno-vzdelávacích predmetoch a odborných vyučovacích predmetoch praktického vzdelávania sa v súlade s požiadavkami špecifických cieľov, obsahu učiva a učebnými osnovami stanovenými v školských vzdelávacích programoch hodnotí:  
a)	schopnosť tvorivého myslenia a uplatňovania osvojených poznatkov a zručností pri riešení praktických úloh a pri výklade spoločenských a prírodných javov a zákonitostí,
b)	kvalita a rozsah získaných zručností vykonávať požadované rozumové a motorické činnosti,
c)	celistvosť, presnosť a trvácnosť osvojenia požadovaných vedomostí a zručností,
d)	schopnosť využívať skúsenosti a poznatky získané pri praktických činnostiach,
e)	aktivita v prístupe k činnostiam, záujem o ne a vzťah k nim,
f)	primeraná výstižnosť a jazyková správnosť ústneho a písomného prejavu,
g)	kvalita výsledkov činností a schopnosť samostatnej práce.
(2)	V odbornom učilišti sa výchovno-vzdelávacie výsledky žiaka v primeranom rozsahu pre príslušný ročník klasifikujú podľa tejto stupnice:
Stupeň 1 – výborný
Stupňom 1 – výborný sa žiak klasifikuje, ak má v presnosti a úplnosti požadovaných poznatkov, faktov a pojmov a vo vzťahu medzi nimi nepodstatné medzery. Má zvládnuté špecifické ciele, predpísaný obsah učiva a učebné osnovy pre všeobecnovzdelávacie predmety a teoretické predmety odborného vzdelávania. Pri vykonávaní požadovaných rozumových a motorických činností prejavuje niektoré drobné nepresnosti. Podstatnejšie nepresnosti a chyby vie s  pomocou pedagogického zamestnanca korigovať. Osvojené poznatky a zručnosti aplikuje pri riešení teoretických a praktických úloh samostatne, len niekedy s menšími chybami. Uplatňuje poznatky a hodnotí javy a zákonitosti podľa podnetov pedagogického zamestnanca. Jeho reakcie sú vcelku správne, ale pomalšie. Ústny a písomný prejav je pomerne správny a výstižný. Kvalita výsledkov jeho činnosti je občas narušená nedostatkami. Žiak je schopný samostatne pracovať po predchádzajúcom návode pedagogického zamestnanca.
Stupeň 2 – chválitebný
Stupňom 2 – chválitebný sa žiak klasifikuje, ak má v presnosti a úplnosti požadovaných poznatkov, faktov, pojmov a vo vzťahu medzi nimi ojedinelé  medzery. Pri vykonávaní požadovaných rozumových a motorických činností prejavuje nepresnosti, ktoré dokáže s pomocou pedagogického zamestnanca korigovať. Osvojené poznatky a zručnosti aplikuje pri riešení teoretických a praktických úloh s menšími chybami. Pri využívaní poznatkov na výklad a hodnotenie javov je menej samostatný a potrebuje vedenie pedagogického zamestnanca. Jeho výsledky vykazujú drobné nepresnosti. Ústny a písomný prejav má zvyčajne nedostatky v správnosti a presnosti. Kvalita výsledkov jeho činností je narušená nedostatkami. Žiak je po predchádzajúcom návode pedagogického zamestnanca schopný s menšími ťažkosťami pracovať samostatne.

Stupeň 3 – dobrý
Stupňom 3 – dobrý sa žiak klasifikuje, ak má v presnosti a úplnosti požadovaných poznatkov, faktov, pojmov a vo vzťahoch medzi nimi závažné medzery. Pri vykonávaní požadovaných rozumových a motorických činností prejavuje často nepresnosti. Na výklad a hodnotenie javov dokáže svoje vedomosti uplatniť obmedzene a len s pomocou pedagogického zamestnanca. Ústny a písomný prejav žiaka je slabý. Kvalita výsledkov jeho činnosti je narušená značnými nedostatkami. Žiak je schopný samostatne pracovať pod občasným dohľadom pedagogického zamestnanca.
Stupeň 4 – dostatočný
Stupňom 4 – dostatočný sa žiak klasifikuje, ak má v presnosti a úplnosti požadovaných poznatkov, faktov, pojmov a vo vzťahoch medzi nimi mnoho závažných nedostatkov. Pri vykonávaní požadovaných rozumových a motorických činností prejavuje mnoho značných nepresností. Na výklad a hodnotenie javov dokáže svoje vedomosti uplatniť veľmi obmedzene a len za stálej pomoci pedagogického zamestnanca. Ústny aj písomný prejav žiaka je veľmi slabý. Kvalita výsledkov jeho činnosti je narušená veľkými nedostatkami. Žiak je schopný pracovať iba pod trvalým dohľadom pedagogického zamestnanca.
Stupeň 5 – nedostatočný
Stupňom 5 – nedostatočný sa žiak klasifikuje, ak si predpísané učivo neosvojil. Trvale má veľmi podstatné nedostatky vo vykonávaní požadovaných rozumových a motorických činností. Medzerovité a nepresné osvojenie vedomostí a zručností žiaka nestačí na riešenie teoretických a praktických úloh. Pri výklade a hodnotení javov nedokáže uplatniť svoje vedomosti ani za pomoci pedagogického zamestnanca. Jeho ústny a písomný prejav je celkom nevyhovujúci. Žiak nie je schopný uspokojivo pracovať ani pod trvalým dohľadom pedagogického zamestnanca.
Čl. 7	
Klasifikácia odborných vyučovacích predmetov praktického vyučovania
Odborné vzdelávanie v odbornom učilišti sa realizuje v teoretickom vzdelávaní a praktickej príprave. Praktická príprava má v odbornom učilišti dominantné postavenie vzhľadom na poslanie tejto školy. Praktické vyučovanie sa vykonáva hlavne formou odborného výcviku. 
(1)	Pri klasifikácii výsledkov v odbornom výcviku sa v súlade s požiadavkami špecifických cieľov, obsahu učiva a učebných osnov stanovených v školských vzdelávacích programoch hodnotí:
a)	vzťah k práci a k praktickým činnostiam,
b)	osvojenie praktických zručností a návykov, zvládnutie účelových spôsobov práce,
c)	využitie získaných teoretických vedomostí v praktických činnostiach,
d)	aktivita, samostatnosť, tvorivosť, iniciatíva v praktických činnostiach, vytrvalosť, húževnatosť v práci a snaha o jej dokončenie,
e)	kvalita výsledkov činností,
f)	organizácia vlastnej práce a pracoviska, udržiavanie poriadku na pracovisku,
g)	dodržiavanie predpisov o bezpečnosti a ochrane zdravia pri práci a starostlivosť o životné prostredie,
h)	hospodárne využívanie surovín, materiálov, energie, prekonávanie prekážok v práci,
i)	obsluha a údržba jednoduchých pracovných pomôcok, nástrojov, náradia a meradiel,
j)	starostlivosť o pracovný odev a jeho údržba.
(2)	Výchovno-vzdelávacie výsledky v odbornom výcviku v primeranom rozsahu pre príslušný ročník štúdia sa klasifikujú podľa tejto stupnice:
Stupeň 1 – výborný
Stupňom 1 – výborný sa žiak klasifikuje, ak prejavuje kladný vzťah k práci a k praktickým činnostiam. Samostatne a niekedy tvorivo využíva získané teoretické poznatky v praktickej činnosti. Má zvládnuté špecifické ciele a ovláda predpísaný obsah učiva a učebné osnovy pre  praktickú prípravu. Pri praktických činnostiach samostatne uplatňuje získané vedomosti, zručnosti a návyky. Ovláda postupy a spôsoby práce, dopúšťa sa len menších chýb, výsledky jeho práce sú bez závažných nedostatkov. Účelne vykonáva vlastnú prácu, pracovisko udržuje v  poriadku. Dodržuje predpisy o bezpečnosti a ochrane zdravia pri práci a aktívne sa stará o životné prostredie. Hospodárne využíva suroviny, materiál a energiu. Vzorne udržuje výrobné pomôcky, nástroje, náradie a meradlá. Aktívne sa snaží prekonávať vyskytujúce sa prekážky a dokončiť prácu.
Stupeň 2 – chválitebný
Stupňom 2 – chválitebný sa žiak klasifikuje, ak prejavuje kladný vzťah k práci a k praktickým činnostiam. Samostatne, ale s menšou istotou, využíva získané teoretické poznatky v praktickej činnosti. Praktické činnosti vykonáva samostatne, v postupoch práce sa nevyskytujú podstatné chyby. Výsledky  jeho práce majú drobné nedostatky. Účelne vykonáva vlastnú prácu, pracovisko udržiava v poriadku. Dodržuje predpisy o bezpečnosti a ochrane zdravia pri práci a stará sa o životné prostredie. Pri hospodárnom využívaní surovín, materiálu a energie sa dopúšťa malých chýb. Výrobné nástroje, pomôcky, náradie a meradlá obsluhuje s drobnými nedostatkami. Prekážky v práci prekonáva s občasnou pomocou. V práci dokáže vytrvať až do jej ukončenia.
Stupeň 3 – dobrý
Stupňom 3 – dobrý sa žiak klasifikuje, ak vzťah k práci a k pracovným činnostiam je prevažne kladný, s menšími výkyvmi. Za pomoci pedagogického zamestnanca uplatňuje získané teoretické poznatky v praktickej činnosti. V praktických činnostiach robí chyby a pri postupoch a spôsoboch práce občas potrebuje pomoc pedagogického zamestnanca. Výsledky práce majú nedostatky. Vlastnú prácu vykonáva menej účelne, pracovisko udržiava v poriadku. Dodržuje predpisy o bezpečnosti a ochrane zdravia pri práci a v malej miere prispieva k tvorbe a ochrane životného prostredia. Na podnety pedagóga je schopný hospodárne využívať suroviny, materiál a energiu. K údržbe výrobných prístrojov, náradia a meradiel sa musí častejšie podnecovať. Prekážky v práci prekonáva s častou pomocou pedagogického zamestnanca.
Stupeň 4 – dostatočný
Stupňom 4 – dostatočný sa žiak klasifikuje, ak pracuje bez záujmu a žiaduceho vzťahu k práci a k praktickým činnostiam. Získané teoretické poznatky dokáže využiť pri praktickej činnosti len so sústavnou pomocou pedagogického zamestnanca, pri častom opakovaní určitého druhu činnosti. V praktických činnostiach, zručnostiach a návykoch sa dopúšťa väčších chýb. Pri voľbe postupov a spôsobov práce potrebuje sústavnú pomoc pedagogického zamestnanca. Vo výsledkoch práce má závažné nedostatky. Prácu vykonáva za sústavnej pomoci pedagogického zamestnanca, menej dbá o poriadok na pracovisku a na dodržiavanie predpisov o bezpečnosti a ochrane zdravia pri práci a o životné prostredie. V obsluhe a údržbe jednoduchých pracovných pomôcok, prístrojov a náradia, nástrojov a meradiel má vážne nedostatky. Prekážky v práci prekonáva len s pomocou pedagogického zamestnanca. Bez jeho sústavného povzbudzovania by prácu nedokončil. Porušuje zásady hospodárnosti využívania surovín, materiálu a energie.
Stupeň 5 - nedostatočný
Stupňom 5 – nedostatočný sa žiak klasifikuje, ak neprejavuje o prácu záujem, jeho vzťah k nej a k pracovným činnostiam nie je na potrebnej úrovni. Ani s pomocou pedagogického zamestnanca nedokáže uplatniť získané teoretické poznatky pri praktickej činnosti. V praktických činnostiach, zručnostiach a návykoch má neakceptovateľné nedostatky. Pracovný postup nezvládne ani s pomocou pedagogického zamestnanca. Jeho práce sú nedokončené, neúplné, nepresné, výsledky nedosahujú predpísané ukazovatele. Porušuje zásady hospodárnosti využívania surovín, materiálu a energie. V obsluhe a údržbe jednoduchých pracovných pomôcok, prístrojov a náradia, nástrojov a meradiel má závažné nedostatky. Prekážky v práci neprekonáva ani s pomocou pedagogického zamestnanca.
Čl. 8	
Klasifikácia správania
(1)	Klasifikáciu správania žiaka navrhuje triedny učiteľ po prerokovaní s príslušnými pedagogickými zamestnancami a schvaľuje riaditeľ po prerokovaní v pedagogickej rade. 
(2)	Klasifikácia správania žiaka sa zaznamenáva do katalógového listu žiaka.
(3)	Správanie sa  klasifikuje podľa týchto kritérií:
a)	ako žiak dodržiava  pravidlá správania,
b)	ako plní ustanovenia školského poriadku, vnútorného poriadku školy a internátu,
c)	ako plní  pokyny vyučujúcich a vedenia školy,
d)	ako dodržiava mravné zásady a pravidlá spolunažívania v škole a na verejnosti,
e)	ako sa správa v kolektíve.
(4)	Pri klasifikácii správania žiaka sa v jednotlivých prípadoch prihliada k psychickému a zdravotnému stavu žiaka, k osobitostiam mentálneho postihnutia, k prognóze jeho vývinu.
(5)	Správanie žiakov sa klasifikuje podľa tejto stupnice:
Stupeň 1 – veľmi dobré.
Stupňom 1 – veľmi dobré sa žiak klasifikuje, ak dodržiava ustanovenia školského poriadku a ďalších vnútorných predpisov školy a internátu a riadi sa nimi. Dodržiava morálne zásady a  pravidlá spolunažívania v kolektíve a vo vzťahu k učiteľom. Ojedinele sa môže dopustiť menej závažného priestupku.
Stupeň 2 – uspokojivé.
Stupňom 2 – uspokojivé sa žiak klasifikuje, ak jeho správanie je v súlade s ustanoveniami školského poriadku a ustanoveniami ďalších vnútorných predpisov školy, morálnymi zásadami a pravidlami spolunažívania vzhľadom k spolužiakom a učiteľom. Žiak sa dopustí závažnejšieho priestupku, alebo sa opakovane dopúšťa menej závažných priestupkov voči ustanoveniu školského poriadku. Žiak je však prístupný výchovnému pôsobeniu a usiluje sa svoje chyby napraviť.
Stupeň 3 – menej uspokojivé.
Stupňom 3 – menej uspokojivé sa žiak klasifikuje, ak sa dopustí závažného priestupku voči školskému poriadku a voči ďalším vnútorným predpisom školy alebo sa aj po udelení druhého stupňa klasifikácie správania dopúšťa závažnejších priestupkov voči morálnym zásadám a pravidlám spolunažívania, porušuje ľudské práva spolužiakov, pedagogických zamestnancov alebo ďalších osôb.
Stupeň 4 – neuspokojivé.
Stupňom 4 – neuspokojivé sa žiak klasifikuje, ak jeho správanie je v rozpore s ustanoveniami školského poriadku a s ustanoveniami ďalších vnútorných predpisov školy, s právnymi a etickými normami spoločnosti, výrazne porušuje ľudské práva spolužiakov, pedagogických zamestnancov alebo ďalších osôb. Dopustí sa závažných previnení, ktorými vážne ohrozuje výchovu ostatných žiakov. Zámerne narúša činnosť žiackeho kolektívu.
Čl. 9	
Opatrenia vo výchove
(1)	Za vzorné správanie, vzorné plnenie povinností, mimoriadny prejav aktivity a iniciatívy, dlhodobú svedomitú prácu, výrazné prosociálne správanie, ktoré pozitívne ovplyvňuje sociálnu klímu v triede a v škole a záslužný alebo statočný čin, možno žiakovi udeliť pochvalu alebo iné ocenenie.) 
(2)	Pochvalu alebo iné ocenenie udeľuje žiakovi triedny učiteľ, vychovávateľ, majster odbornej výchovy, vedúci strediska praktického vyučovania alebo riaditeľ.)  V osobitne odôvodnených prípadoch, najmä ak ide o mimoriadne záslužný alebo statočný čin, môže žiakovi udeliť pochvalu alebo iné ocenenie zástupca zriaďovateľa odborného učilišťa, zástupca štátnej správy v školstve alebo minister školstva, vedy, výskumu a športu Slovenskej republiky. 
(3)	Návrhy na udelenie pochvaly alebo iného ocenenia sa prerokujú v pedagogickej rade. Pochvala alebo iné ocenenie sa udeľuje spravidla na zhromaždení triedy alebo školy.
(4)	Na posilnenie disciplíny, za menej závažné, závažnejšie alebo opakované previnenia voči školskému poriadku, zásadám spolunažívania, ľudským právam, mravným normám spoločnosti alebo ak žiak narúša činnosť kolektívu, možno žiakovi uložiť napomenutie alebo pokarhanie) nasledovne:
a)	napomenutie od triedneho učiteľa,
b)	napomenutie od majstra odbornej výchovy,
c)	napomenutie od vedúceho strediska praktického vyučovania,
d)	pokarhanie od triedneho učiteľa,
e)	pokarhanie od majstra odbornej výchovy,
f)	pokarhanie od vedúceho strediska praktického vyučovania,
g)	pokarhanie od riaditeľa.
(5)	Žiakovi možno uložiť za závažné alebo opakované previnenia voči školskému poriadku, zásadám spolunažívania, ľudským právam alebo mravným normám spoločnosti 
a)	podmienečné vylúčenie, 
b)	vylúčenie. 
(6)	Opatrenie vo výchove podľa odseku 5 možno uložiť žiakovi odborného učilišťa len vtedy, ak skončil plnenie povinnej školskej dochádzky.)  
(7)	Žiakovi je možné uložiť opatrenia vo výchove podľa odsekov 4 a 5 po prerokovaní v pedagogickej rade do dvoch mesiacov odo dňa, keď sa o previnení žiaka dozvedel pedagogický zamestnanec školy, najneskôr však do jedného roka odo dňa, keď sa žiak previnenia dopustil. Za jedno previnenie sa ukladá len jedno opatrenie vo výchove.
(8)	Pred uložením previnenia vo výchove podľa odsekov 4 a 5 treba previnenie žiaka objektívne prešetriť. Podľa potreby, najmä pri posudzovaní závažného  alebo opakovaného previnenia, sa na jeho prerokovanie za účasti žiaka prizve zákonný zástupca žiaka, prípadne i delegovaný zástupca rady školy.
(9)	Uloženie opatrenia vo výchove podľa odseku 4 a odseku 5 písmeno a) sa oznamuje žiakovi spravidla pred kolektívom triedy alebo školy.
(10)	V rozhodnutí o uložení opatrenia vo výchove podľa odseku 5 písm. a) určí riaditeľ skúšobnú lehotu, a to najdlhšie na jeden rok. Ak sa podmienečne vylúčený žiak v skúšobnej lehote osvedčí, riaditeľ upustí od vylúčenia. Ak sa žiak v tejto lehote dopustí ďalšieho závažného previnenia, riaditeľ uloží žiakovi opatrenie vo výchove podľa odseku 5 písm. b).
(11)	Na rozhodovanie riaditeľa podľa odseku 4 písm. g) a podľa odseku 5 písm. a) sa nevzťahuje všeobecne záväzný právny predpis o správnom konaní.) 
(12)	Opatrenie vo výchove sa zaznamenáva do osobného spisu žiaka.) Opatrenie vo výchove udelené, respektíve uložené žiakovi oznamuje riaditeľ zákonnému zástupcovi žiaka písomne.
Čl. 10	
Celkové hodnotenie
(1)	Celkové hodnotenie žiaka na konci prvého a druhého polroka vyjadruje súhrn výsledkov jeho klasifikácie v povinných vyučovacích predmetoch, ktoré sa klasifikujú a klasifikáciu jeho správania.)  
(2)	Celkové hodnotenie žiaka prípravného ročníka odborného učilišťa sa na konci prvého polroka a druhého polroka na vysvedčení vyjadruje:
a)	prospel (a)
b)	neprospel (a)
(3)	Celkové hodnotenie žiaka prvého až tretieho ročníka odborného učilišťa, ktorý bol klasifikovaný sa vyjadruje nasledovnými stupňami prospechu:
prospel s vyznamenaním
-	žiak prospel s vyznamenaním, ak ani  v jednom   povinnom  vyučovacom predmete  nemá stupeň prospechu horší ako chválitebný, priemerný stupeň prospechu  z povinných vyučovacích predmetov, nemá horší ako 1,5 a jeho správanie je hodnotené ako veľmi dobré, 
prospel veľmi dobre
-	žiak prospel veľmi dobre, ak ani v jednom povinnom vyučovacom predmete nemá stupeň prospechu horší ako dobrý, priemerný stupeň prospechu z povinných vyučovacích predmetov nemá horší ako 2,0 a jeho správanie je hodnotené ako veľmi dobré,  
prospel
-	žiak prospel, ak nemá stupeň prospechu nedostatočný ani v jednom povinnom vyučovacom predmete,
neprospel
-	žiak neprospel, ak má z niektorého povinného vyučovacieho predmetu aj po opravnej skúške stupeň prospechu nedostatočný.
Čl. 11	
Postup do vyššieho ročníka
(1)	Do vyššieho ročníka postupuje žiak, ktorý pri celkovom hodnotení na konci druhého polroka prospel.
(2)	Žiak, ktorý má na konci druhého polroka prospech nedostatočný najviac z dvoch povinných predmetov, môže na základe rozhodnutia riaditeľa školy vykonať z týchto predmetov opravnú skúšku (okrem odborného výcviku). Ak opravnú skúšku nevykoná úspešne, môže na žiadosť zákonného zástupcu so súhlasom riaditeľa školy opakovať ročník. 
(3)	Ak žiak neprospel na konci druhého polroka z odborného výcviku, môže na základe rozhodnutia riaditeľa po predchádzajúcom prerokovaní v pedagogickej rade a po konzultácii so zákonným zástupcom opakovať ročník, alebo na základe osobných predpokladov postúpiť do vyššieho ročníka s individuálnym vzdelávacím programom a pripravovať sa na výkon jednoduchých pracovných činností s tým, že štúdium neukončí vyučením. 
Čl. 12	
Komisionálne skúšky
(1)	Žiak odborného učilišťa sa klasifikuje podľa výsledkov komisionálnej skúšky ak:
a)	vykonáva rozdielovú skúšku,
b)	je skúšaný v náhradnom termíne,
c)	má on alebo jeho zákonný zástupca pochybnosti o správnosti hodnotenia v jednotlivých predmetoch prvého a druhého polroka a do troch pracovných dní odo dňa získania výpisu klasifikácie prospechu a správania žiaka za prvý polrok alebo do troch pracovných dní odo dňa vydania vysvedčenia požiada riaditeľa školy o preskúšanie,)  
d)	sa preskúšanie koná na podnet riaditeľa školy,
e)	koná opravnú skúšku,
f)	v prípade oslobodenia žiaka od povinnosti dochádzať do školy,
g)	koná skúšku pri štúdiu jednotlivých vyučovacích predmetov,
h)	koná skúšku pri plnení osobitného spôsobu školskej dochádzky,
i)	koná skúšku pri individuálnom vzdelávaní podľa § 24.
(2)	Komisia pre komisionálne skúšky je najmenej trojčlenná. Komisia sa skladá z
a)	predsedu, ktorým je riaditeľ školy alebo ním poverený učiteľ alebo majster odbornej výchovy, 
b)	skúšajúceho učiteľa, ktorým je učiteľ alebo majster odbornej výchovy vyučujúci žiaka príslušný vyučovací predmet, 
c)	prísediaceho, ktorý spĺňa kvalifikačné predpoklady pre príslušný alebo príbuzný vyučovací predmet. 
(3)	Výsledok komisionálnej skúšky, ktorý vyhlási predseda komisie verejne v deň konania skúšky je pre klasifikáciu žiaka konečný.
(4)	Žiak, ktorý bez závažných dôvodov nepríde na komisionálnu skúšku a neospravedlní sa sám alebo prostredníctvom svojho zákonného zástupcu najneskôr v deň konania skúšky okrem skúšky podľa odseku 1 písm. c) sa klasifikuje z vyučovacieho predmetu, z ktorého mal vykonať komisionálnu skúšku stupňom prospechu nedostatočný. 
(5)	O povolení vykonať komisionálnu skúšku podľa odseku 1 rozhodne riaditeľ školy. Prítomnosť zákonného zástupcu žiaka na jeho komisionálnom preskúšaní povoľuje riaditeľ školy.
Čl. 13	
Spôsob ukončovania prípravy
(1)	Ukončovanie prípravy sa uskutočňuje v súlade s vyhláškou Ministerstva školstva Slovenskej republiky č. 318/2008 Z. z. o ukončovaní štúdia na stredných školách.
(2)	Odborná príprava v učebnom odbore, ktorá poskytuje odbornú prípravu na výkon nenáročných pracovných činností umožní žiakom s mentálnym postihnutím získať nižšie stredné odborné vzdelanie,) ktoré sa podľa posudzovania kvalifikácie na výkon pracovných činností člení na:
a)	zaškolenie,
b)	zaučenie,
c)	vyučenie.  
(3)	Žiak získava: 
a)	vysvedčenie a osvedčenie o zaškolení, 
b)	vysvedčenie a osvedčenie o zaučení, 
c)	vysvedčenie o záverečnej skúške, dodatok k vysvedčeniu o záverečnej skúške a výučný list. 
Čl. 14	
Celkové hodnotenie žiaka pred ukončením prípravy v odbornom učilišti
(1)	V celkovom hodnotení žiaka pred ukončením prípravy v odbornom učilišti (ďalej len „celkové hodnotenie prípravy“), ktoré sa vykoná bez osobitných skúšok, musí absolvent vzdelávacieho programu spoľahlivo preukázať výkon vo vzdelávacej oblasti praktická príprava, musí mať zvládnuté špecifické ciele a ovládať predpísaný obsah učebných osnov stanovených vo vzdelávacom programe pre žiakov s mentálnym postihnutím príslušného učebného odboru.
(2)	Výsledky posudzuje a klasifikuje komisia podľa profilov absolventa a kritérií výkonov, ktoré sú uvedené v učebných osnovách školských vzdelávacích programov jednotlivých učebných odborov. 
(3)	Kritériá na vydanie dokladu o dosiahnutej úrovni kvalifikácie sú nasledovné:
a)	ak si žiak v poslednom ročníku odborného učilišťa osvojil viac ako 60 % manuálnych zručností v rozsahu učiva určeného učebnými osnovami, môže konať záverečnú skúšku, preukázať primerané praktické zručnosti a odborné vedomosti a získať výučný list,
b)	ak si žiak osvojil 60 % manuálnych zručností v rozsahu učiva určeného učebnými osnovami, môže získať  osvedčenie o zaučení, záverečnú skúšku nekoná, 
c)	ak si žiak osvojil 30 % manuálnych zručností v rozsahu učiva určeného učebnými osnovami, môže získať osvedčenie o zaškolení, záverečnú skúšku nekoná.
(4)	Rozhodujúcim kritériom pre nadobudnutie osvedčenia o zaškolení a osvedčenia o zaučení alebo pre možnosť konať záverečnú skúšku pre získanie výučného listu je overiteľné splnenie stanovených požiadaviek pre príslušný učebný odbor v rozsahu určenom učebnými osnovami. 
(5)	Celkové hodnotenie prípravy predkladá triedny učiteľ po dohode s majstrom odborného výcviku a učiteľmi odborných predmetov pedagogickej rade na poslednej klasifikačnej porade, ktorá sa koná pred ukončením prípravy v odbornom učilišti.
(6)	Po prerokovaní celkového hodnotenia prípravy v pedagogickej rade a schválení návrhu na vydanie dokladu o dosiahnutej úrovni kvalifikácie riaditeľom školy žiak môže získať osvedčenie o zaškolení alebo  osvedčenie o zaučení alebo môže vykonať záverečnú skúšku. Záznam o schválení príslušného návrhu zapisuje triedny učiteľ do pedagogickej dokumentácie.
(7)	Výsledok celkového hodnotenia prípravy oznamuje triedny učiteľ zákonnému zástupcovi žiaka do troch dní od vydania rozhodnutia.
Čl. 15	
Klasifikácia a hodnotenie záverečnej skúšky
(1)	Prospech žiaka na záverečnej skúške sa klasifikuje týmito stupňami: 1 – výborný, 2 – chválitebný, 3 – dobrý, 4 – dostatočný a 5 – nedostatočný. 
(2)	Klasifikáciu žiaka na záverečnej skúške schvaľuje na základe návrhu skúšajúceho učiteľa alebo majstra odbornej výchovy skúšobná komisia hlasovaním. Pri rovnosti hlasov rozhoduje hlas predsedu komisie. ) 
(3)	Celkové hodnotenie záverečnej skúšky sa vykoná na základe klasifikácie jej písomnej, praktickej a ústnej časti. ) 
(4)	Skúšobná komisia pri celkovom hodnotení na záverečnej skúške klasifikuje žiaka takto:) 
a)	prospel s vyznamenaním, 
ak nemá na záverečnej skúške z praktickej časti záverečnej skúšky prospech horší ako výborný a na písomnej časti skúšky a ústnej časti skúšky priemerný prospech horší ako 1,5 a stupeň prospechu z odborného výcviku v poslednom ročníku horší ako chválitebný,
b)	prospel veľmi dobre, 
ak nemá na záverečnej skúške z praktickej časti skúšky prospech horší ako chválitebný a na písomnej časti skúšky a ústnej časti skúšky prospech horší ako chválitebný a stupeň prospechu z odborného výcviku v poslednom ročníku horší ako chválitebný, 
c)	prospel, 
ak nemá na záverečnej skúške z písomnej časti skúšky, praktickej časti skúšky a ústnej časti skúšky stupeň prospechu nedostatočný,
d)	neprospel, 
ak má na záverečnej skúške z niektorej časti skúšky stupeň prospechu nedostatočný.
Čl. 16	
Zrušovacie ustanovenie
Zrušuje sa Metodický pokyn č. 6/2010-R z 12. januára 2010 na hodnotenie a klasifikáciu žiakov odborných učilíšť.
Čl. 17	
Účinnosť
Tento metodický pokyn nadobúda účinnosť 1. júna 2011.

										minister

Obsah
Metodický pokyn č. 33/2011 na hodnotenie a klasifikáciu žiakov odborných učilíšť
Čl. 1	Úvodné ustanovenia
Čl. 2	Hodnotenie a klasifikácia
Čl. 3	Zásady hodnotenia a klasifikácie
Čl. 4	Získavanie podkladov na hodnotenie a klasifikáciu
Čl. 5	Postup pri hodnotení a klasifikácii prospechu
Čl. 6	Klasifikácia v predmetoch všeobecného vzdelávania a odborných vyučovacích predmetov teoretického vzdelávania
Čl. 7	Klasifikácia odborných vyučovacích predmetov praktického vyučovania
Čl. 8	Klasifikácia správania
Čl. 9	Opatrenia vo výchove
Čl. 10	Celkové hodnotenie
Čl. 11	Postup do vyššieho ročníka
Čl. 12	Komisionálne skúšky
Čl. 13	Spôsob ukončovania prípravy
Čl. 14	Celkové hodnotenie žiaka pred ukončením prípravy v odbornom učilišti
Čl. 15	Klasifikácia a hodnotenie záverečnej skúšky
Čl. 16	Zrušovacie ustanovenie
Čl. 17	Účinnosť
Obsah